শৈশবে লিখন

শৈশবে লিখন হলো জীবনের প্রাথমিক বছরগুলোতে, সাধারণত শৈশব থেকে কৈশোরকাল পর্যন্ত লেখার সক্ষমতা বিকাশের একটি প্রক্রিয়া। শৈশবে লিখনের মধ্যে লেখার দক্ষতার বৃদ্ধি, যেমন—অক্ষর ও শব্দ লিখতে শেখা, ব্যাকরণ ও বাক্য গঠন বুঝতে পারা এবং লিখিত ভাষার মাধ্যমে ধারণা ও অনুভূতি প্রকাশের ক্ষমতা তৈরি করা অন্তর্ভুক্ত। এটি অত্যন্ত তাৎপর্যপূর্ণ কারণ এটি শিক্ষাগত অর্জন, সামাজিক ও আবেগীয় বিকাশ এবং ভবিষ্যতে পেশাগত সাফল্যের ওপর গভীর প্রভাব ফেলে। প্রারম্ভিক সাক্ষরতা বিকাশের ক্ষেত্রে শিশুদের সাথে লেখার অনুশীলন অনেক উপকারী। শৈশবে শিশুদের লেখালেখি এবং পাঠ্য তৈরির অভিজ্ঞতা তাদের আত্মপ্রকাশের একটি গুরুত্বপূর্ণ মাধ্যম। এই অভিজ্ঞতাগুলো পরবর্তী জীবনে তাদের পড়া ও লেখার ক্ষেত্রে ভিত্তি হিসেবে কাজ করে।

 বিকাশের চারটি পর্যায় 
ফ্রান্সেস ক্রিস্টি (২০১০) কর্তৃক শৈশব ও কৈশোরে লিখনের অন্টোজেনেসিস বা ব্যক্তিজনি বিকাশের আলোচনার ওপর ভিত্তি করে শিশুদের লিখন দক্ষতার বিকাশকে প্রধানত চারটি পর্যায়ে ভাগ করা যায়:Christie, F. (2010). The ontogenesis of writing in childhood and adolescence. In The Routledge international handbook of English, language and literacy teaching. Routledge.

 ১. প্রারম্ভিক পর্যায় (৬-৮ বছর) 
শৈশবে লিখনের প্রাথমিক পর্যায়টি ছবি আঁকা এবং হিজিবিজি কাটার মতো প্রারম্ভিক সাক্ষরতা দক্ষতা দ্বারা চিহ্নিত করা হয়। শিশুদের সূক্ষ্ম চালিকা শক্তি বৃদ্ধির সাথে সাথে এই হিজিবিজিগুলো ক্রমশ লেখার মতো স্পষ্ট হয়ে ওঠে। অক্ষর ও চিহ্ন ট্রেসিং এবং আঁকার অনুশীলনের মাধ্যমে সূক্ষ্ম চালিকা শক্তির বিকাশ ঘটে, যা শিশুদের অক্ষর গঠন শুরু করতে সাহায্য করে। এটি শিশুদের লেখার দক্ষতা বিকাশের সবচেয়ে গুরুত্বপূর্ণ ধাপ হিসেবে বিবেচিত, কারণ এটি তাদের পাঠ্য পড়া এবং লেখার মৌলিক ধারণা প্রদান করে। এই ধাপটি লিখিত এবং মৌখিক ভাষার মধ্যে সংযোগ বোঝার ভিত্তি স্থাপন করে। গবেষণায় দেখা গেছে যে এই বয়সে শিশুরা অর্থ প্রকাশের জন্য বিভিন্ন উপায়ের পরীক্ষা-নিরীক্ষা করে এবং বুঝতে পারে যে লেখা হলো ভাষার একটি প্রতীক। এই পর্যায়ে শিশুরা বুঝতে শুরু করে যে লেখা মূলত ভাষাকে প্রতিনিধিত্ব করে এবং তারা কাগজে বিভিন্ন ধরণের চিহ্ন তৈরি করে মনের ভাব প্রকাশের চেষ্টা করে। স্মৃতিশক্তি এবং আত্ম-নিয়ন্ত্রণের মতো কার্যনির্বাহী ক্রিয়াকলাপের বিকাশও এই পর্যায়ে গুরুত্বপূর্ণ ভূমিকা পালন করে। এই কাজগুলো শিশুদের তাদের লিখন কাজ পরিকল্পনা ও খসড়া তৈরি করতে সাহায্য করে। তথ্য-প্রমাণ ভিত্তিক অনুশীলনের মধ্যে রয়েছে পড়ার সাথে লেখার কার্যক্রমের সমন্বয় করা, যাতে শিশুরা গল্প বলা বা ব্যবহারিক নথি লেখার মতো বিভিন্ন উদ্দেশ্যে লেখার অনুশীলন করতে পারে। শিক্ষকরা শিশুদের প্রারম্ভিক লিখন অভিজ্ঞতায় অক্ষর গঠনের মডেলিংকে অন্তর্ভুক্ত করতে পারেন যাতে তারা লিখনের গঠন সম্পর্কে ধারণা পায়।

 ২. বিকাশমান পর্যায় (৭-৯ বছর) 
এই পর্যায়টি রূপান্তরকালীন পর্যায় হিসেবেও পরিচিত। এটি লিখনের ওপর ক্রমবর্ধমান নিয়ন্ত্রণের মাধ্যমে চিহ্নিত হয়, যার মধ্যে ব্যাকরণ, বানান এবং যতিচিহ্নের আরও উন্নত জ্ঞান অন্তর্ভুক্ত। এই পর্যায়ের শিশুরা আরও জটিল বাক্য এবং অনুচ্ছেদ লিখতে শুরু করে এবং তারা তাদের ধারণাগুলো আরও কার্যকরভাবে প্রকাশ করতে সক্ষম হয়। এই স্তরে শিশুদের দক্ষতা বিকাশে শিক্ষা কারিকুলাম গুরুত্বপূর্ণ ভূমিকা পালন করে। গবেষণায় দেখা গেছে যে শিক্ষকদের সমর্থন, যেমন—লেখার কার্যক্রম, উন্নত লিখন ফলাফলের সাথে দৃঢ়ভাবে সম্পর্কিত। দক্ষতা বাড়ার সাথে সাথে শিশুরা বিভিন্ন ধরণের লিখন শৈলী এবং ঘরানা নিয়ে পরীক্ষা-নিরীক্ষা করতে পারে।

বিকাশমান পর্যায়ের একটি মূল দিক হলো বিভিন্ন উদ্দেশ্য এবং পাঠকদের জন্য লেখার ওপর অধিক গুরুত্ব প্রদান। এই স্তরের শিশুদের বিভিন্ন প্রেক্ষাপটে লিখতে উৎসাহিত করা হয়, যেমন ব্যক্তিগত বিবরণ লেখা, যা তাদের বিভিন্ন ঘরানার নিয়ম সম্পর্কে গভীর ধারণা পেতে এবং বিভিন্ন ধরণের পাঠকদের উপযোগী করে লেখা তৈরিতে দক্ষ করে তোলে।

 ৩. সুসংহতকরণ পর্যায় (৯-১২ বছর) 
এই পর্যায়টি শিশুদের লিখন সক্ষমতার একটি বিশেষ উন্নতি নির্দেশ করে যেখানে তারা ব্যাকরণ ও বানানের ওপর অধিক দখলের কারণে আরও বিস্তারিত বাক্য এবং অনুচ্ছেদ তৈরি করে। এটি একটি অত্যন্ত গুরুত্বপূর্ণ পর্যায় কারণ এতে লিখন দক্ষতার পাশাপাশি একটি উন্নত লিখন শৈলী গড়ে তোলা জড়িত। যেসব শিশু সফলভাবে এই পর্যায়টি অতিক্রম করে, তারা প্রাতিষ্ঠানিক লেখা এবং অন্যান্য ধরণের লিখিত যোগাযোগের প্রয়োজনীয়তা পূরণে আরও বেশি সক্ষম হয়ে ওঠে।

বিকাশমান পর্যায়ের একটি গুরুত্বপূর্ণ দিক হলো সংশোধন এবং সম্পাদনার ওপর জোর দেওয়া। এই পর্যায়ের শিশুদের তাদের লেখা পুনরায় পর্যালোচনা করতে উৎসাহিত করা হয় যাতে লেখার স্পষ্টতা, ধারাবাহিকতা এবং কার্যকারিতা বৃদ্ধি পায়। তারা শিক্ষক বা সহপাঠীদের কাছ থেকে মতামত বা ফিডব্যাক পেতে পারে, যা তাদের মধ্যে আরও বিশ্লেষণধর্মী চিন্তা বিকাশে সহায়তা করে।

 ৪. নিয়ন্ত্রণমূলক পর্যায় (১২-১৮ বছর) 
শৈশব ও কৈশোরে লিখন বিকাশের চূড়ান্ত পর্যায়টি নিয়ন্ত্রণমূলক বা দক্ষতামূলক পর্যায় হিসেবে পরিচিত। এটি পরিপক্ক লিখন দক্ষতা দ্বারা চিহ্নিত হয়, যার মধ্যে রয়েছে বিভিন্ন উদ্দেশ্য ও পাঠকদের জন্য লেখার ক্ষমতা, বিভিন্ন লিখন শৈলী ও ঘরানা ব্যবহার করা এবং স্পষ্টতা ও কার্যকারিতার জন্য লেখা সংশোধন ও সম্পাদনা করা। এই পর্যায়ে শিশুরা আত্মবিশ্বাসী এবং দক্ষ লেখকে পরিণত হয়। তারা ব্যাকরণ এবং লিখিত ভাষার রীতিনীতি নিয়ন্ত্রণ করতে পারে, যা তাদের লক্ষ্য অর্জনে এবং স্পষ্টতা ও নির্ভুলতার সাথে তাদের ধারণা প্রকাশে সহায়তা করে। এই পর্যায়টি বহু বছরের লিখন দক্ষতা বিকাশের একটি চূড়ান্ত রূপ এবং এটি লিখনের মাধ্যমে কার্যকরভাবে যোগাযোগ করার সক্ষমতার একটি প্রধান সূচক। এটি তাদের প্রাপ্তবয়স্ক জীবনে প্রাতিষ্ঠানিক লিখন এবং অন্যান্য ধরণের লিখিত যোগাযোগের জন্য প্রস্তুত করে।

 নীতিসমূহ 
শিশুরা বিকাশের কোন কোন পর্যায় আয়ত্ত করেছে তা শনাক্ত করতে কিছু নীতি ব্যবহার করা হয়। এই নীতিগুলো হলো: পুনরাবৃত্তিমূলক নীতি, উৎপাদনশীল নীতি, তালিকা নীতি এবং চিহ্ন নীতি।

 পুনরাবৃত্তিমূলক নীতি 
এই নীতিটি তখন কার্যকর হয় যখন শিশুরা লেখার ক্ষেত্রে বিভিন্ন ধরণ এবং আকৃতির পুনরাবৃত্তি বুঝতে পারে। এর উদাহরণ হিসেবে এমন হিজিবিজিকে ধরা যেতে পারে যা একটি নির্দিষ্ট ধরণ অনুসরণ করে।

 উৎপাদনশীল নীতি 
এটি তখন ঘটে যখন শিশুরা সীমিত সংখ্যক কিছু ইউনিট বা উপাদানকে বিভিন্ন উপায়ে সাজিয়ে বা একত্রিত করে নতুন অর্থ তৈরি করার চেষ্টা করে। এটি অক্ষরের ব্যবহারের মাধ্যমে ফুটে উঠতে পারে, যদিও তারা তখনও পূর্ণাঙ্গ শব্দ তৈরি করতে পারে না।

 তালিকা নীতি 
এই নীতিতে শিশুরা প্রায়শই বিভিন্ন বস্তুর তালিকা তৈরি করে বা সেগুলোর নামকরণ করে তাদের একটি ভাণ্ডার বা ইনভেন্টরি তৈরি করে। এটি একটি তালিকার রূপ নিতে পারে, যা একটি লম্বালম্বি বা ভার্টিক্যাল কাঠামোতে নিচের দিকে যায়।

 চিহ্ন নীতি 
এটি শিশুদের সেই উপলব্ধিকে বোঝায় যেখানে প্রিন্ট বা লেখা এমন কোনো সত্তাকে প্রতিনিধিত্ব করে যা সরাসরি মুদ্রিত নয়, যেমন—শব্দের সীমানা এবং পৃষ্ঠার বিন্যাস। উদাহরণস্বরূপ, একটি মেয়ের ছবির চারপাশে বিভিন্ন হিজিবিজি বা অক্ষর লিখে 'মেয়ে' শব্দটিকে বোঝানোর চেষ্টা করা।

 শৈশবে অন্যান্য ধরণের শিক্ষা 

 হস্তলিখন শিক্ষা 
হস্তলিখন বা হাতের লেখাকে ডাইনহার্ট স্পষ্ট এবং দ্রুত লেখার সক্ষমতা হিসেবে সংজ্ঞায়িত করেছেন। এটি শৈশবে লিখনের সাথে ঘনিষ্ঠভাবে সম্পর্কিত, কারণ প্রারম্ভিক শৈশবে হস্তলিখন দক্ষতা বিকাশ কিছু লিখন দক্ষতার অগ্রগতিতে সহায়তা করে, যেমন—পড়া এবং প্রেক্ষাপট বুঝতে পারা, যা পরবর্তীকালে প্রাতিষ্ঠানিক সাফল্যের সাথে যুক্ত হতে পারে।Dinehart, L. H. (2015). Handwriting in early childhood education: Current research and future implications. Journal of Early Childhood Literacy, 15(1), 97-118.

পড়ার দক্ষতার বিকাশে সহায়তা: গবেষণায় দেখা গেছে যে হস্তলিখন এবং পড়ার নিউরাল পাথওয়ে বা স্নায়বিক পথ একই এবং হস্তলিখনের সাথে জড়িত জ্ঞানীয় প্রক্রিয়াগুলো, যেমন অক্ষর গঠন এবং অক্ষর-শব্দের সম্পর্ক, পাঠ গ্রহণেও জড়িত থাকে। অতিরিক্তভাবে, লেখার শারীরিক কাজটি শিশুদের দৃশ্যমান ও স্থানিক সচেতনতা, সূক্ষ্ম চালিকা শক্তি এবং হাত ও চোখের সমন্বয় বিকাশে সাহায্য করে, যা পড়ার প্রক্রিয়ার জন্যও গুরুত্বপূর্ণ।

হস্তলিখনের প্রস্তুতি এবং ভবিষ্যৎ সাফল্যের সম্ভাবনা: হস্তলিখনের প্রস্তুতি বলতে হস্তলিখন দক্ষতা শেখার জন্য একটি শিশুর প্রস্তুতিকে বোঝায়, যার মধ্যে জ্ঞানীয়, চালিকা শক্তি এবং অনুধাবন ক্ষমতার মতো দিকগুলো অন্তর্ভুক্ত। গবেষণা বলছে যে হস্তলিখনের প্রস্তুতি পরবর্তী বছরগুলোতে প্রাতিষ্ঠানিক সাফল্যের একটি উল্লেখযোগ্য সূচক। উদাহরণস্বরূপ, যেসব শিশুর কিন্ডারগার্টেন পর্যায়ে হস্তলিখনের প্রস্তুতিতে সমস্যা থাকে, পরবর্তী গ্রেডগুলোতে তাদের সাক্ষরতা এবং গণিতে সমস্যা হওয়ার সম্ভাবনা বেশি থাকে।

 প্রাপ্তবয়স্কদের কাছ থেকে শিক্ষা 
রো তার নিবন্ধে উল্লেখ করেছেন যে, শৈশবে শিশুদের লিখন দক্ষতা প্রাপ্তবয়স্কদের (যেমন বাবা-মা এবং যত্ন প্রদানকারী) সাথে তাদের মিথস্ক্রিয়া দ্বারা প্রভাবিত হয়। এই প্রাপ্তবয়স্করা খুব অল্প বয়স থেকেই তাদের ভাষা ও সাক্ষরতার সংস্পর্শে নিয়ে আসেন। শিশুরা প্রাপ্তবয়স্কদের সাথে যৌথভাবে লেখার অংশগ্রহণের মাধ্যমে লিখনের উদ্দেশ্য বা অভিপ্রায় শেখে, যেখানে প্রধানত পাঁচটি মূল ধরণের ওপর গুরুত্ব দেওয়া হয়:Rowe, Deborah Wells. (2008). The Social Construction of Intentionality: Two-Year-Olds and Adults Participation at a Preschool Writing Center. Research in the Teaching of English 42.4, 387-434.

১. পাঠ্যের উদ্দেশ্য নিয়ে যৌথ আলোচনা: শিশু এবং প্রাপ্তবয়স্করা তারা কী লিখতে চায় এবং কীভাবে লিখতে চায় সে সম্পর্কে একটি যৌথ বোঝাপড়া তৈরি করতে একসাথে কাজ করে। অভিজ্ঞতা ও আত্মবিশ্বাস বাড়ার সাথে সাথে শিশুরা এই প্রক্রিয়ায় আরও সক্রিয় ভূমিকা নিতে শেখে এবং এই সহযোগিতামূলক পদ্ধতি শিশুদের নিজেদের লেখক হিসেবে ভাবতে সাহায্য করে।

২. শিক্ষণীয় সম্বোধন পদ্ধতি: প্রাপ্তবয়স্করা একটি নির্দিষ্ট শিক্ষণীয় সম্বোধন বা কথা বলার ধরণ ব্যবহার করে শিশুদের লিখতে সাহায্য করার ক্ষেত্রে গুরুত্বপূর্ণ ভূমিকা পালন করে। এই পদ্ধতিতে শিশুদের সাথে এমনভাবে কথা বলা হয় যা স্পষ্ট, সহায়ক এবং সুশৃঙ্খল। এটি তাদের লিখনের প্রক্রিয়া বুঝতে এবং দক্ষতা বিকাশে প্রয়োজনীয় নির্দেশনা প্রদান করে।

৩. বিদ্যমান সম্পদের ব্যবহার: শিশুরা লেখক হিসেবে ভূমিকা নেওয়ার জন্য বিদ্যমান সম্পদগুলোর (যেমন পেন্সিল এবং কাগজ) ব্যবহারে প্রাপ্তবয়স্কদের অনুকরণ করে। রো-এর গবেষণায় দেখা গেছে যে শিশুরা তাদের নিজস্ব লিখন পরিচয় তৈরিতে পেন্সিল এবং কাগজের মতো শারীরিক সরঞ্জামগুলো ব্যবহারে বিশেষ দক্ষ।

৪. অংশগ্রহণে পরিবর্তন: অভিজ্ঞতা এবং আত্মবিশ্বাস বাড়ার সাথে সাথে লিখন প্রক্রিয়ায় শিশুদের অংশগ্রহণের ধরণ সময়ের সাথে পরিবর্তিত হয়। শুরুতে শিশুরা আরও নিষ্ক্রিয়ভাবে অংশগ্রহণ করতে পারে এবং কেবল প্রাপ্তবয়স্কদের পর্যবেক্ষণ ও অনুকরণ করে। তবে পর্যবেক্ষণের মাধ্যমে অভিজ্ঞতা অর্জনের পর তারা লিখন প্রক্রিয়ায় আরও সক্রিয় অংশগ্রহণকারী হয়ে ওঠে এবং কী লিখতে হবে ও কীভাবে লিখতে হবে সে সম্পর্কে সিদ্ধান্ত নেয়।

৫. লেখক হিসেবে সক্রিয় ভূমিকা: লেখক হিসেবে নিজেদের অংশগ্রহণের ধরণ গঠনে শিশুদের নিজস্ব সক্রিয় ভূমিকা বা এজেন্সি থাকে। অন্য কথায়, তারা কেবল নিষ্ক্রিয় শিক্ষার্থী নয়, বরং সক্রিয় অংশগ্রহণকারী যাদের নিজস্ব ধারণা এবং দৃষ্টিভঙ্গি রয়েছে। প্রাপ্তবয়স্কদের অনুকরণ করে এবং লিখন প্রক্রিয়ায় অংশগ্রহণের মাধ্যমে শিশুরা লেখক হিসেবে তাদের নিজস্ব পরিচয় এবং অনন্য লিখন শৈলী গড়ে তুলতে পারে।

 শিক্ষকদের কাছ থেকে শিক্ষা 
শিশুদের লিখনের বিকাশে শিক্ষকরা অত্যন্ত গুরুত্বপূর্ণ ভূমিকা পালন করেন, বিশেষ করে প্রাথমিক বিদ্যালয়ের বছরগুলোতে যখন জ্ঞানীয় দক্ষতাগুলো সুশৃঙ্খল লিখনে রূপান্তরিত হয়। গবেষণা লিখন দক্ষতা বৃদ্ধিতে তথ্য-প্রমাণ ভিত্তিক অনুশীলনের গুরুত্বের ওপর জোর দেয়। ট্রোয়া ব্যাখ্যা করেছেন যে লিখনের প্রক্রিয়ার (যেমন পরিকল্পনা, খসড়া তৈরি এবং সংশোধন) স্পষ্ট নির্দেশনা এবং পড়ার সাথে লেখার কার্যক্রমের সমন্বয় অনেক সহায়ক। একইভাবে, মার্কিন শিক্ষা বিভাগ সহযোগিতামূলক লিখনের সুযোগ তৈরি করা, সহপাঠী ও শিক্ষকদের সময়োপযোগী ফিডব্যাক প্রদান এবং লিখন নির্দেশনায় প্রযুক্তির ব্যবহারের ওপর গুরুত্বারোপ করেছে।

এই অনুশীলনগুলো শিক্ষার্থীদের লিখনের সক্ষমতা বৃদ্ধির পাশাপাশি তাদের সামগ্রিক সাক্ষরতা বিকাশেও অবদান রাখে। যেমন—হিজিবিজি কাটা থেকে অক্ষরে রূপান্তরের অনুশীলন শিশুদের লিখিত এবং মৌখিক ভাষার মধ্যে সংযোগ স্থাপনে সাহায্য করে, যেখানে সহযোগিতামূলক কার্যক্রম ধারণার প্রবাহ উন্নত করে এবং বিশ্লেষণধর্মী চিন্তাভাবনা তৈরি করে।

 বাবা-মা এবং যত্ন প্রদানকারীদের ভূমিকা 
শিশুদের প্রারম্ভিক লিখন বিকাশ সমর্থনে বাবা-মা এবং যত্ন প্রদানকারীদের ভূমিকা অত্যন্ত গুরুত্বপূর্ণ। সাক্ষরতা চর্চায় তাদের অংশগ্রহণ শিশুরা কীভাবে লিখনের দক্ষতা বোঝে এবং বিকাশ করে তা নির্ধারণ করে। নিউম্যান এবং রোসকস উল্লেখ করেছেন যে সাক্ষরতা-সমৃদ্ধ খেলার পরিবেশ বা এমন বাড়ি যেখানে যত্ন প্রদানকারীরা বই পড়েন এবং লেখালেখি সংক্রান্ত কাজে জড়িত থাকেন, তা শিশুদের লিখনের কার্যাবলী বুঝতে সাহায্য করে। এই পরিবেশগুলো শিশুদের তাদের চারপাশের বিশ্বে লেখা কীভাবে কাজ করে তা বুঝতে সাহায্য করে, যেমন লেবেল ব্যবহার করা বা বার্তা লেখা। অতিরিক্তভাবে, র‍্যান্ড এবং মোরো যুক্তি দেন যে খেলার অভিজ্ঞতা প্রারম্ভিক সাক্ষরতায় উল্লেখযোগ্য অবদান রাখে, কারণ এটি শিশুদের কাল্পনিক লেখা এবং গল্প বলায় সম্পৃক্ত করে।

গ্যাল্ডা, পেলেগ্রিনি এবং কক্স শিশুদের প্রারম্ভিক সাক্ষরতা বৃদ্ধিতে প্রতিদিনের প্রাপ্তবয়স্কদের মিথস্ক্রিয়ার গুরুত্বের ওপর জোর দিয়েছেন। তাদের অনুদৈর্ঘ্য অধ্যয়নে দেখা গেছে যে যখন বাবা-মা উচ্চস্বরে গল্প পড়েন এবং তা নিয়ে আলোচনা করেন, তখন তারা শিশুদের শব্দভাণ্ডার, গল্প বলার কৌশল এবং লিখনের জন্য প্রয়োজনীয় সাংগঠনিক কৌশলের সংস্পর্শে নিয়ে আসেন। গল্প বলার মতো কার্যক্রমের মাধ্যমে শিশুরা ঘটনাগুলোকে ক্রমানুসারে সাজাতে শেখে, যা বর্ণনা বোঝার এবং লেখার জন্য একটি গুরুত্বপূর্ণ দক্ষতা। ব্রাউন-এর মতে, স্পষ্ট গল্প বোঝা এবং তৈরি করার এই ক্ষমতা প্রাপ্তবয়স্কদের সাথে শিশুদের ভাষাগত অভিজ্ঞতার সাথে ঘনিষ্ঠভাবে যুক্ত। এই প্রেক্ষাপটে, বাবা-মায়েরা শিশুদের ভালো লেখার জন্য প্রয়োজনীয় সাংগঠনিক দক্ষতা বিকাশে পথপ্রদর্শক হিসেবে কাজ করেন।

অ্যালবার-মরগান আলোচনা করেছেন যে প্রাপ্তবয়স্কদের ফিডব্যাক বা মতামত শিশুদের লিখনের বিকাশে বিশাল ভূমিকা পালন করে। ইতিবাচক উৎসাহ এবং গঠনমূলক পরামর্শ প্রদানের মাধ্যমে যত্ন প্রদানকারীরা শিশুদের দক্ষতা পরিমার্জন করতে এবং তাদের আত্মবিশ্বাস ও লিখন ক্ষমতা উভয়ই উন্নত করতে সাহায্য করেন। একটি স্নেহপূর্ণ এবং পরিচর্যাকারী পারিবারিক পরিবেশ শিশুদের অর্থপূর্ণ এবং সহায়ক উপায়ে তাদের লিখন বিকাশ করতে দেয়। পড়া, গল্প বলা এবং মতামত প্রদানের মতো কাজে জড়িত হওয়ার মাধ্যমে বাবা-মা এবং যত্ন প্রদানকারীরা একটি সাক্ষরতা-সমৃদ্ধ পরিবেশ তৈরি করেন যা প্রারম্ভিক লিখন বিকাশকে ত্বরান্বিত করে। এই মিথস্ক্রিয়ার মাধ্যমে শিশুরা কেবল কীভাবে লিখতে হয় তাই শেখে না, বরং লিখনের উদ্দেশ্য এবং গঠন সম্পর্কে একটি গভীর ধারণা অর্জন করে, যা ভবিষ্যৎ একাডেমিক এবং সৃজনশীল লিখনের ভিত্তি স্থাপন করে।

 খেলা এবং প্রারম্ভিক লিখনের বিকাশ 
ছোট শিশুরা কেবল প্রাতিষ্ঠানিক শিক্ষার মাধ্যমেই লিখতে শেখে না; তারা খেলার মাধ্যমেও প্রয়োজনীয় দক্ষতা অর্জন করে। ছবি আঁকা, কাল্পনিক খেলা এবং গল্প বলা হলো এমন সব আকর্ষণীয় কার্যক্রম যা লিখন দক্ষতা বিকাশে গুরুত্বপূর্ণ ভূমিকা পালন করতে পারে। যখন শিশুরা কাল্পনিক খেলায় লিপ্ত হয়, তখন তারা তাদের নিজস্ব গল্প তৈরি করতে শুরু করে, ঘটনাগুলোকে সাজায় এবং এমনকি তাদের ধারণা প্রকাশের জন্য নতুন নতুন শব্দও শিখে নেয়। এই কার্যক্রমগুলো তাদের বুঝতে সাহায্য করে যে একটি গল্প কীভাবে কাজ করে এবং কীভাবে চিন্তাভাবনা প্রকাশ করতে হয়, যা বড় হওয়ার সাথে সাথে তাদের প্রাতিষ্ঠানিক লিখনে সহায়তা করে।

নিউম্যান এবং রোসকস-এর গবেষণায় দেখা গেছে যে সাক্ষরতা-সমৃদ্ধ খেলার এলাকাগুলো প্রাক-প্রাথমিক শিশুদের ওপর ইতিবাচক প্রভাব ফেলে। যেসব শিশু এই ধরণের পরিবেশে সময় কাটায়, তারা বাস্তব বিশ্বে লেখা কীভাবে কাজ করে তা অনেক বেশি ভালোভাবে বুঝতে পারে। ছবি আঁকা বা চিঠি লেখার ভান করার মতো কার্যক্রমগুলো শিশুদের এটি দেখার সুযোগ করে দেয় যে যোগাযোগ কীভাবে দৃশ্যমান হতে পারে। মূলত, তারা এটি বুঝতে পারার আগেই লিখনের মৌলিক উপাদানগুলো শিখতে থাকে। এই খেলার অভিজ্ঞতাগুলো পরবর্তী জীবনে আরও প্রাতিষ্ঠানিক লিখন কাজের ভিত্তি হিসেবে কাজ করে।

বাবা-মা এবং যত্ন প্রদানকারীদেরও এতে বড় প্রভাব রয়েছে। একসাথে পড়া, গল্প নিয়ে কথা বলা এবং এমনকি বাড়িতে শিশুরা যা লেখে সে সম্পর্কে মতামত প্রদান করা তাদের লিখন দক্ষতা উন্নত করতে সাহায্য করে। অ্যালবার-মরগান, হেসলার এবং কনরাডের গবেষণা দেখায় যে যখন প্রাপ্তবয়স্করা শিশুদের চিঠি লেখা বা গল্প বলার মতো প্রতিদিনের কাজে পথপ্রদর্শন করেন, তখন এটি তাদের লিখনের সক্ষমতা বাড়িয়ে দেয়। বাড়ির এই মিথস্ক্রিয়াগুলো শিশুদের স্কুলে সাফল্যের জন্য প্রস্তুত করে এবং পরবর্তীতে প্রাতিষ্ঠানিক লিখন কাজে সহজে খাপ খাইয়ে নিতে সাহায্য করে।

 বহুমুখী বা মাল্টিমোডাল লিখন 
বহুমুখী বা মাল্টিমোডাল লিখন বলতে যোগাযোগের বিভিন্ন মাধ্যম যেমন—দৃশ্যমান চিত্র, পাঠ্য এবং প্রতীকী উপাদানগুলোর একীকরণকে বোঝায়, যা শিশুদের লিখনের বিকাশকে ত্বরান্বিত করে। গবেষণা প্রারম্ভিক সাক্ষরতা এবং লিখন দক্ষতা অর্জনে অলঙ্করণ এবং অন্যান্য গ্রাফিক্সের গুরুত্বপূর্ণ ভূমিকার ওপর আলোকপাত করে। ছোট শিশুদের জন্য ছবি আঁকা একটি সংকেতভিত্তিক সম্পদ হিসেবে কাজ করে। এটি অর্থ তৈরি করার এবং ধারণা প্রকাশ করার একটি উপায়, সেইসাথে প্রাতিষ্ঠানিক শিক্ষার ভেতরে এবং বাইরে পাঠ্য বা টেক্সট নেভিগেট করার একটি মাধ্যম।

 ছবি আঁকার ভূমিকা 
গবেষণা প্রায়শই প্রমাণ করে যে ছবি আঁকা শিশুদের লিখনের বিকাশের প্রাথমিক পর্যায়ে একটি মুখ্য ভূমিকা পালন করে। শিশুদের পাঠ্য বিকাশের ওপর করা গবেষণা নির্দেশ করে যে পাঁচ বছর বয়সী শিশুরা প্রায়শই লেখার চেয়ে আঁকার মাধ্যমে বেশি কার্যকরভাবে যোগাযোগ করে, কারণ এটি তাদের এমন সব ধারণা প্রকাশ করার সুযোগ দেয় যা হয়তো তাদের লিখিত শব্দভাণ্ডারের বাইরে। ছবি আঁকা প্রারম্ভিক বছরগুলোতে শ্রেণীকক্ষ সাক্ষরতা বিকাশের একটি অপরিহার্য মধ্যবর্তী পথ হিসেবে কাজ করে। ভাইগটস্কির তত্ত্বে এটি দেখা যায়, যা ছবি আঁকা এবং লিখনের মধ্যে একটি কালগত এবং পরিপক্কতাগত সম্পর্কের কথা বলে। তবে শিশুরা স্কুলে এবং বয়সে যত এগিয়ে যায়, শ্রেণীকক্ষে ছবি আঁকার সুযোগ তত কমে আসে এবং প্রথাগত লিখন পদ্ধতিগুলো তখন রৈখিক কাঠামোর ওপর বেশি গুরুত্ব দেয়।

লিখনের ব্রেইনস্টর্মিং বা ধারণা তৈরির পর্যায়ে ছবি আঁকা বিশেষ উপকারী, যা শিশুদের আঁকার মাধ্যমে ধারণা তৈরি করতে এবং লিখনকে একটি যোগাযোগমূলক প্রক্রিয়া হিসেবে গ্রহণ করতে সক্ষম করে। গবেষণায় ছবি আঁকাকে লিখনে রূপান্তরের একটি প্রক্রিয়া হিসেবে দেখা হয়েছে। ছবি আঁকা এবং লিখনের এই মিথোজীবী সম্পর্ক শিশুদের ছবি এবং শব্দের মধ্যে অদলবদল করার সুযোগ দেয়, যা একটি সৃজনশীল পথ এবং তাদের কাজের সাথে একটি গভীর সংযোগ তৈরি করে। জোন্স-এর গবেষণায় 'নচ' নামের একজন শিক্ষার্থী শেয়ার করেছে যে কীভাবে সে 'মাইনক্রাফট' ভিডিও গেম খেলার সময় তার চিন্তা গোছাতে আঁকা এবং লেখার ব্যবহার করত। সে ব্যাখ্যা করে:

"আমি ছবিগুলো আঁকি এবং তারপরে সেগুলো দেখাই, এবং তারপরে তীর চিহ্ন দেই এবং বলি এটি কী এবং এটি কোন ধরণের ব্লক... এবং যেহেতু আমার মাথায় এই ভালো বুদ্ধিগুলো আছে, তাই শেষ পর্যন্ত আমি সেগুলো কম্পিউটারে তৈরি করব।"

নচ-এর উদাহরণটি হাইলাইট করে যে কীভাবে ছবি আঁকা লিখনের প্রস্তুতি হিসেবে কাজ করতে পারে, যা শিশুদের তাদের ধারণাগুলোকে কাঠামোবদ্ধ করতে এবং বিকাশ করতে সাহায্য করে।

 পাঠ্য এবং সাক্ষরতা বিকাশে গ্রাফিক্স 
গবেষণা আরও নির্দেশ করে যে অন্তত ১৫শ শতাব্দী থেকে শিশুদের পাঠ্যের সাথে গ্রাফিক্স প্রাসঙ্গিক ছিল এবং ১৯৭০-এর দশক থেকে প্রতি দশকে এর প্রচলন বাড়ছে। গবেষণায় দেখা গেছে যে গ্রাফিক্স কেবল শেখার জন্য উৎসাহই দেয় না, বরং লিখিত বিষয়বস্তুর স্মৃতিশক্তি এবং বোঝাপড়াও উন্নত করে। ছোট শিশুরা (বয়স ৬-১১) অর্থের অনুমান করতে এবং গল্পের সাথে সংযোগ স্থাপনের জন্য পাঠ্যের চেয়ে ছবির ওপর বেশি নির্ভর করে। এর কারণ হলো তারা পাঠ্যের সাথে সরাসরি সম্পর্কিত চিত্রলৈখিক উপাদানগুলোর ওপর বেশি মনোনিবেশ করে, যেখানে বড় শিশুরা ধীরে ধীরে তাদের মনোযোগ লিখিত বিষয়বস্তুর দিকে সরিয়ে নেয়।

ইংরেজি শিক্ষা গবেষকরা পাঠ্যের গ্রাফিক্স বোঝার জন্য আটটি প্রয়োজনীয় ধারণা চিহ্নিত করেছেন: কর্ম, উদ্দেশ্য, স্থায়িত্ব, প্রাসঙ্গিকতা, প্রতিনিধিত্ব, আংশিকতা, সম্প্রসারণ এবং গুরুত্ব। তবে বিকাশের পর্যায় এবং শিক্ষাগত প্রেক্ষাপটের ওপর ভিত্তি করে শিশুদের এই গ্রাফিক ধারণাগুলো বোঝার এবং ব্যাখ্যা করার ক্ষমতায় তারতম্য ঘটে।

 প্রতীকী উপলব্ধি এবং চাক্ষুষ সাক্ষরতা 
ডি লোচে এবং মারজোলফ-এর গবেষণা ছবির অনন্য প্রতীকী বৈশিষ্ট্যের ওপর আলোকপাত করে। মডেলের বিপরীতে, ছবির ক্ষেত্রে দ্বৈত প্রতিনিধিত্বের প্রয়োজন হয় না, যা পাঠ্য তথ্য হজম করার জন্য ছবিকে একটি সহজলভ্য এবং মূল্যবান হাতিয়ার করে তোলে। ছবির প্রতীকী কার্যাবলী বোঝার ক্ষমতা শিশুদের শেখার পাশাপাশি তাদের জ্ঞানীয় বিকাশে উল্লেখযোগ্য প্রভাব ফেলতে পারে।
thumb
তদুপরি, শ্রেণীকক্ষে আঁকার ওপর পেনের ৮ মাসের গবেষণা ব্যাখ্যা করে যে কীভাবে শিশুরা "প্রতীক-বুননকারী" হিসেবে কাজ করে এবং ছবি আঁকাকে সমালোচনামূলক, সৃজনশীল এবং গঠনমূলক ধারণা তৈরির উপায় হিসেবে ব্যবহার করে। ছবি আঁকা লিখনে একটি পরিবেশনমূলক রূপান্তর ঘটায়, যেখানে শিশুরা তাদের লিখিত অভিব্যক্তি বিকাশের জন্য হাততালি দিয়ে সিলেবল বোঝা এবং হাতের মাধ্যমে বানান করা এর মতো কৌশলগুলো গ্রহণ করে।

 অন্যান্য প্রভাবসমূহ 

 আধুনিক সংস্কৃতি 
ইলিনয় বিশ্ববিদ্যালয়ের অধ্যাপক অ্যান হাস ডাইসন শৈশবে লিখনের ওপর তার নিবন্ধে উল্লেখ করেছেন যে, আধুনিক সংস্কৃতি যোগাযোগ এবং অভিব্যক্তির নতুন সুযোগ প্রদান করলেও এটি শিশুদের প্রথাগত প্রাতিষ্ঠানিক প্রেক্ষাপটে লিখতে শেখার ক্ষেত্রে চ্যালেঞ্জ এবং বাধা তৈরি করতে পারে।Dyson, Anne Haas. (2000). On reframing children's words: The perils, promises, and pleasures of writing children. Research in the Teaching of English 34.3, 352-367. অন্য কথায়, আধুনিক সংস্কৃতি শিশুদের লিখনের ওপর কিছুটা প্রভাব বিস্তার করে।

আধুনিক সংস্কৃতি শিশুদের লিখনে প্রভাব ফেলার অন্যতম প্রধান মাধ্যম হলো মিডিয়া এবং জনপ্রিয় সংস্কৃতি। আজকের দিনের শিশুরা টেলিভিশন, চলচ্চিত্র এবং ইন্টারনেটের মতো বিভিন্ন মিডিয়ার সংস্পর্শে থাকে, যা প্রায়শই ভাষা এবং লিখনকে প্রথাগত প্রাতিষ্ঠানিক লিখন থেকে ভিন্নভাবে ব্যবহার করে। এই সংস্পর্শ শিশুদের লিখনের প্রতি দৃষ্টিভঙ্গি এবং তাদের লিখনে জড়িত হওয়ার উৎসাহকে প্রভাবিত করতে পারে।

অতিরিক্তভাবে, আধুনিক সংস্কৃতি শিশুদের দৈনন্দিন জীবনে ভাষা ব্যবহারের ধরণ পরিবর্তন করেছে। প্রযুক্তি এবং সামাজিক মিডিয়ার ব্যবহার নতুন ধরণের যোগাযোগের জন্ম দিয়েছে, যেমন টেক্সট মেসেজিং এবং ইনস্ট্যান্ট মেসেজিং, যেগুলোর নিজস্ব অনন্য ভাষা এবং লিখনের রীতি রয়েছে। যেসব শিশু এই ধরণের যোগাযোগ শেখে তারা প্রাতিষ্ঠানিক লিখনের রীতিনীতি বুঝতে সমস্যায় পড়তে পারে অথবা সেগুলোকে তাদের জীবনের সাথে অপ্রাসঙ্গিক মনে করতে পারে।

তদুপরি, আধুনিক সংস্কৃতি লেখক হিসেবে শিশুদের নিজেদের দেখার ধরণ পরিবর্তন করেছে। মানসম্মত পরীক্ষা এবং প্রাতিষ্ঠানিক ফলাফলের ওপর জোর দেওয়া শিশুদের ওপর একটি নির্দিষ্ট মানদণ্ড অনুযায়ী লেখার চাপ তৈরি করেছে, যা তাদের সৃজনশীলতা এবং আত্মপ্রকাশকে সীমিত করতে পারে। এছাড়া লিখনে কেবল শুদ্ধতা এবং নির্ভুলতার ওপর অতিরিক্ত গুরুত্ব দেওয়া শিশুদের কাছে লিখনকে একটি আনন্দদায়ক কাজের বদলে একটি একঘেয়ে কাজ হিসেবে উপস্থাপন করতে পারে।

 ঘরানা 
সাধারণভাবে বলতে গেলে কাম্বরেলিস তার 'ঘরানা বিকাশ এবং শিক্ষা: শিশুদের গল্প, বিজ্ঞান রিপোর্ট এবং কবিতা লেখা' শীর্ষক কর্মে যুক্তি দিয়েছেন যে শিশুদের লিখন তারা যে ঘরানাগুলোর সংস্পর্শে আসে তার দ্বারা গভীরভাবে প্রভাবিত হয়, কারণ ঘরানাগুলোই তাদের মধ্যে ভালো লেখার ধারণা তৈরি করে।Kamberelis, George. (1999). Genre development and learning: Children writing stories, science reports, and poems. Research in the Teaching of English 33.4, 403-460. ঘরানা এবং শৈশবে লিখন নিয়ে কাম্বরেলিসের পরিচালিত বেশ কিছু গবেষণায় দেখা গেছে যে প্রতিটি ঘরানার নিজস্ব অনন্য বৈশিষ্ট্য রয়েছে যা শিশুদের কার্যকরভাবে লেখার জন্য শিখতে হয়। উদাহরণস্বরূপ, গল্পের জন্য শিশুদের চরিত্র বিকাশ, একটি প্লট তৈরি করা এবং পটভূমি তৈরির জন্য বর্ণনামূলক ভাষা ব্যবহারের প্রয়োজন হয়; অন্যদিকে কবিতার জন্য কল্পনা, রূপক এবং একটি বিশেষ প্রভাব তৈরির জন্য অন্যান্য সাহিত্যিক কৌশলের দিকে মনোনিবেশ করতে হয়।

ঘরানার ধরণ ছাড়াও কাম্বরেলিসের গবেষণায় দেখা গেছে যে বিভিন্ন ঘরানা সম্পর্কে শিশুদের বোঝার ক্ষমতা বেশ কিছু কারণের দ্বারা প্রভাবিত হতে পারে, যার মধ্যে রয়েছে পড়া এবং লেখার ক্ষেত্রে শিশুদের অতীত অভিজ্ঞতা, সাংস্কৃতিক ও সামাজিক পটভূমি এবং শিক্ষকদের প্রত্যাশা। উদাহরণস্বরূপ, যেসব শিশু একটি নির্দিষ্ট ঘরানার সাথে বেশি পরিচিত, তারা সেই ঘরানায় লিখতে বললে ভালো ফলাফল করে। অন্যদিকে যারা সেই ঘরানার সাথে পরিচিত নয়, তারা এর রীতি এবং প্রত্যাশা বুঝতে সমস্যার সম্মুখীন হতে পারে, যা তাদের জন্য সেই ঘরানায় লেখা কঠিন করে তোলে।

 গবেষণা বিতর্ক 
শিশুরা কীভাবে প্রারম্ভিক সাক্ষরতা দক্ষতা শেখে তার প্রারম্ভিক পর্যায় নিয়ে নতুন গবেষণা পরিচালিত হয়েছে যা বিতর্ক তৈরি করেছে। গবেষক সালজবি এবং টিল চার্লস রিড-এর অধ্যয়নের ওপর ভিত্তি করে আরও গবেষণা করেছেন যে কীভাবে ১৮ মাস বয়সী শিশুরাও অক্ষর-সদৃশ আকার এবং হিজিবিজি কাটতে সক্ষম যা লিখনের অভিপ্রায় প্রকাশ করে। একইভাবে মার্টিন্স, জুনিয়র এবং সিলভা-এর গবেষণায় নিশ্চিত প্রমাণ পাওয়া গেছে যা শিশুদের ওপর পরিচালিত দুটি বানান প্রোগ্রামের মাধ্যমে তাদের যুক্তিকে সমর্থন করে। এটি এমন এক ধারণার জন্ম দিয়েছে যাকে তারা প্রারম্ভিক সাক্ষরতা বলেছেন, যা শিশুদের পড়া এবং লেখার বিকাশের সাম্প্রতিক পরিবর্তনকে বর্ণনা করে।

 শিশুদের লিখনে অগ্রগতির সমসাময়িক প্রচেষ্টা 
মার্কিন যুক্তরাষ্ট্রের স্কুলগুলোতে কে-১২ পাঠ্যক্রমের নতুন উন্নতিগুলো শিক্ষক এবং অভিভাবকদের মধ্যে লিখন ও পড়ার প্রারম্ভিক বিকাশ নিয়ে বিভিন্ন বিতর্ক তৈরি করেছে।

কমন কোর প্রারম্ভিক শিক্ষার ক্ষেত্রে পড়ার পাশাপাশি লিখনের গুরুত্বের ওপর জোর দেয়। শিক্ষার্থীদের লিখনের উন্নতির জন্য তিনটি কৌশল ব্যবহার করা হয়: শ্রুতিলিপি গ্রহণ, শিশুদের হিজিবিজির অনুবাদ এবং সহযোগিতামূলক ইতিবৃত্ত তৈরি করা। শ্রুতিলিপি গ্রহণ বলতে শিক্ষার্থীদের শেখানো হয় কীভাবে লিখিত কথা বুঝতে হয়, যাতে তারা তথ্যগুলো আরও সহজে এবং কার্যকরভাবে মনে রাখতে পারে। শব্দ-চিহ্ন সম্পর্ক না বুঝলেও 'কিড রাইটিং ট্রান্সলেশন' বলতে সেই পর্যায়কে বোঝায় যেখানে শিক্ষার্থীরা কাগজে এলোমেলো চিহ্নের মাধ্যমে লেখার চেষ্টা করে। সহযোগিতামূলক ইতিবৃত্ত তৈরির মাধ্যমে শিশুরা শেখে যে সংশোধন করা লিখনের একটি গুরুত্বপূর্ণ অংশ এবং তারা নিজেরাই এটি সম্পন্ন করতে সক্ষম।

নতুন পাঠ্যক্রম বাস্তবায়নের এই প্রচেষ্টা সত্ত্বেও বিভিন্ন মহলে ব্যাপক বিতর্ক সৃষ্টি হয়েছে। উদ্বেগের একটি বড় কারণ ছিল এটি বাস্তবায়নের সময় শৈশব বিকাশ গবেষকদের অভাব এবং শিক্ষক ও অভিভাবকদের সঠিক দিকনির্দেশনা প্রদানের ঘাটতি।

 দ্বিভাষিকতার প্রভাব 
যখন ছোট দ্বিভাষিক শিশুরা তাদের দ্বিতীয় ভাষায় লিখতে শুরু করে, তখন প্রায়ই দেখা যায় যে তারা তাদের প্রথম ভাষার জ্ঞান দ্বিতীয় ভাষায় লেখার ক্ষেত্রে প্রয়োগ করছে। উদাহরণস্বরূপ, স্প্যানিশ-ভাষী শিশুরা ইংরেজি স্বরবর্ণের বানান ও লিখনের ক্ষেত্রে স্প্যানিশ ভাষার ধ্বনিগুলো ব্যবহার করতে শুরু করে। বিশেষ করে স্প্যানিশ-ভাষী শিশুদের ক্ষেত্রে দেখা গেছে যে, স্প্যানিশ ভাষায় ভালো পঠন দক্ষতা থাকলে তারা ইংরেজিতেও ভালো লিখতে পারে। দ্বিভাষিক শিশুরা যখন তাদের দ্বিতীয় ভাষায় লিখতে শুরু করে, তখন তাদের মধ্যে পাঠক বা শ্রোতা সম্পর্কে সচেতনতা দৃঢ়ভাবে তৈরি হয়, কারণ তারা অনেক সময় তাদের বাবা-মায়ের জন্য অনুবাদক হিসেবে কাজ করার অভিজ্ঞতা অর্জন করে। এটি তাদের বুঝতে সাহায্য করে যে তারা কোন ধরণের পাঠকের জন্য লিখছে এবং পাঠকদের সুবিধার্থে তারা প্রায়ই সেই ভাষাটি বেছে নেয় যা তাদের পাঠকরা আরও ভালো বুঝতে পারবে। যদিও দ্বিতীয় ভাষায় লেখার ক্ষেত্রে দ্বিভাষিক শিশুদের কিছু বাড়তি সুবিধা থাকে, তবে তারা অনেক সময় অসুবিধারও সম্মুখীন হয়। যেমন—কিছু শিশু পঠন দক্ষতায় তাদের গ্রেড লেভেলের নিচে থাকে, যা তাদের সমবয়সীদের থেকে পিছিয়ে দেয় এবং অনেক সময় তারা শিক্ষকদের কাছ থেকে প্রয়োজনীয় অতিরিক্ত সহায়তা পায় না।

এই প্রাথমিক শক্তির ওপর ভিত্তি করে আধুনিক গবেষণাগুলো ইঙ্গিত দেয় যে, দ্বিভাষিক শিশুরা প্রাতিষ্ঠানিক শিক্ষার আগেই লিখন পদ্ধতি কীভাবে কাজ করে সে সম্পর্কে ভালো ধারণা অর্জন করে। উদাহরণস্বরূপ, যেসব শিশু ইংরেজি ও স্প্যানিশ উভয় ভাষায় কথা বলে, তারা এক ভাষার ধ্বনি বা বানানের ধরণ অন্য ভাষায় লেখার ক্ষেত্রে ব্যবহার করে। এটি নির্দেশ করে যে তারা ভাষা কীভাবে কাজ করে সে সম্পর্কে আরও সচেতন হয়ে উঠছে।

স্কুল এবং দৈনন্দিন জীবনে এই বোঝাপড়া আরও বৃদ্ধি পায়। শিক্ষক, সহপাঠী বা পরিবারের জন্য লেখার সময় এই শিশুরা তাদের লেখার ধরণ পরিবর্তন করতে পারে। তারা কার জন্য লিখছে এবং সেই ব্যক্তিটি কী বুঝতে পারবে বা পছন্দ করবে তার ওপর ভিত্তি করে তারা ভাষা, স্বর এমনকি হাতের লেখাও সমন্বয় করে। উদাহরণস্বরূপ, একজন শিক্ষার্থী পরিবারের সদস্যকে স্প্যানিশ ভাষায় চিঠি লিখতে পারে, কিন্তু ক্লাসের প্রজেক্ট ইংরেজিতে বা পরিস্থিতি অনুযায়ী উভয় ভাষার মিশ্রণে তৈরি করতে পারে।

এই ধরণের লিখনকে 'ট্রান্সলিঙ্গুয়াল' লিখন বলা হয়, যা শিক্ষার্থীদের তাদের উভয় ভাষাকে আলাদা রাখার পরিবর্তে একসাথে ব্যবহার করার সুযোগ দেয়। গবেষণা বলছে যে, এভাবে উভয় ভাষা ব্যবহার করা শিক্ষার্থীদের আত্মবিশ্বাস বাড়ায় এবং লেখার মান উন্নত করে। এটি তাদের নিজেদের প্রকাশ করার এবং অন্যদের সাথে যুক্ত হওয়ার আরও বেশি উপায় প্রদান করতে পারে।

শিক্ষকরা যখন এই ধরণের লিখনকে সমর্থন করেন এবং উভয় ভাষাকেই গুরুত্ব দেন, তখন শিক্ষার্থীরা নিজেদের আরও অন্তর্ভুক্ত এবং আত্মবিশ্বাসী মনে করে। তখন লিখন কেবল স্কুলের একটি কাজ থাকে না, বরং এটি তাদের আবেগ শেয়ার করার, মানুষের সাথে যুক্ত হওয়ার এবং নিজের পরিচয় তুলে ধরার একটি মাধ্যম হয়ে ওঠে।

এত সব শক্তি থাকা সত্ত্বেও অনেক দ্বিভাষিক শিশু এখনও চ্যালেঞ্জের মুখোমুখি হয়। মানসম্মত পরীক্ষা এবং কেবল ইংরেজি ব্যবহারের নিয়মগুলো প্রায়ই তাদের দক্ষতার পূর্ণ পরিসরকে উপেক্ষা করে, বিশেষ করে যখন সেই দক্ষতাগুলোতে অন্য ভাষা বা লিখনের ভিন্ন পদ্ধতি জড়িত থাকে। এই শিক্ষার্থীদের প্রকৃত অর্থে সহায়তা করার জন্য স্কুলগুলো আরও অন্তর্ভুক্তিমূলক শিক্ষাদান পদ্ধতি ব্যবহার করতে পারে, যা দ্বিভাষিক শিক্ষার্থীরা ইতোমধ্যে যা জানে এবং করতে পারে তার ওপর ভিত্তি করে গড়ে ওঠে।

 তথ্যসূত্র 

বিষয়শ্রেণী:শৈশব
শৈশব